Det skriver P4 Nordjylland. Lægerne går fri, mens en sygeplejerske får hele skylden for et dødsfald på Aleris Privathospital i Aalborg. Her døde den dengang 35-årige Mette Duus uventet af et hjertestop. Sygeplejersken kritiseres for at have handlet "meget væsentligt under normen" for almindelig faglig standart. Det finder Patientombuddet i et udkast til endelig afgørelse. Ifølge patientombuddet burde sygeplejersken have målt patientens puls, blodtryk, åndedræt og iltmætning i blodet. Den afdødes familie er ikke tilfreds med at lægerne får fri for ansvar. De har i et brev bedt Patientombuddet undersøge, om den daværende cheflæge kan kritiseres for, at selve proceduren, for hvordan man overvåger patienter efter operationer, ikke var fyldestgørende. - Vi mener som familie, at lægerne og hospitalet skal leve op til det ansvar, de har, siger afdødes svigerinde Tina Duus til P4 Nordjylland. Den afdøde Mette Duus blev indlagt i 2009 for at få bortopereret noget arvæv. Hun blev opereret to gange. Mette Duus døde af hjertestop efter den anden operation.
En sygeplejerske får hele ansvaret for et uventet dødsfald, der skete på Aleris Privathospital i Aalborg tilbage i december 2009. Lægerne går fri.